雪  其一○
作者：徐積
朝代：宋

paragraphs: 團團蘚暈埋青錢，稍稍竹樹藏紺鞭。
鸕鷀覆水魚沉淵，罞罿蔽地禽沖天。
梅房處女鶑坐禪，草頭稚子松耆年。
浮光飛沫人游川，斜行大字鴻書牋。
壯士可論持守堅，美人休說容華鮮。
乞餘之夫尤慕羶，附炎之子彌脇肩。
穿花走馬錦藏韉，垂雲閱武車張旃。
虢姨滿路空遺鈿，陳妃倚閣真神仙。
有人情似山中泉，其情濃如春深烟。
留下斷蘆雲蓑篇，長令雪滿淮之田。